Video en foto’s: Boere skenk miljarde liter water aan KaapstadWater wat van bo die Kogelbergdam aan Kaapstad se metro geskenk word (Foto: Facebook via Cathy Shaw) Talle vrugteboere van die Overbergdistrik in die Wes-Kaap word wyd geloof vir miljarde liters varswater wat hulle uit privaat damme aan Kaapstad geskenk het – maar dié boere hou voet by stuk dit is bloot ŉ “medemenslike plig”. Boere van bo die Kogelbergdam in dié provinsie het sedert Dinsdagmiddag tussen sewe en 10 miljoen kubieke meter water (bykans 10 miljard liter) na die Wes-Kaap gepomp. Dít terwyl ŉ droë winterseisoen in die Overbergdistrik die boere van onder meer Elgin en Grabouw in dieselfde droogte-penarie kan plaas. Johan Groenewald, uitvoerende hoof van die privaat waternetwerk Groenland Watergebruikersvereniging (GWUA), sê daar is ŉ redenasie agter dié besluit: Talle boere wil hul medemenslikheid betoon aan inwoners van die Kaap wat die ergste geraak word en boonop die verdoemende Dag Zero – wanneer die stad se krane leeg sal loop – in die gesig staar. Water wat van bo die Kogelbergdam aan Kaapstad se metro geskenk word (Foto: Facebook via Cathy Shaw) Hy sê die water kom alles uit privaat damme bo die Kogelbergdam wat jare gelede gebou is om die sagtevrugtebedryf in die omgewing te ontwikkel. Dié boere word volgens hom nie tans deur dieselfde droogte geraak nie omdat die distrik in ŉ ander opvangsgebied as Kaapstad val. “Die boere in ons distrik het genoeg watervoorraad om dié seisoen nog deur te kom, en ons kan mos nie staan en toekyk hoe mense regtig moeilike omstandighede moet beleef terwyl ons weet dat ons met water kan help nie,” vertel hy. “Om beeldmateriaal te sien van hoe die duisende liters water in die rivier vrygelaat word, gee ŉ mens dan so ŉ goeie gevoel – jy weet daardie water gaan werklik benut word.” Die beplanningsfase vir dié projek het reeds in Oktober verlede jaar begin. Groenewald sê ŉ GWUA-komitee moes die idee aan die departement van water en sanitasie voorlê en dié inisiatief is intussen goedgekeur. Volgens Groenewald sal die water nou via die Palmietrivier en die Rockviewdam vloei en uiteindelik vanuit ŉ kanaal tot in die Steenbrasdam gepomp word sodat die Stad Kaapstad daartoe toegang kan hê. Water wat van bo die Kogelbergdam aan Kaapstad se metro geskenk word (Foto: Facebook via Cathy Shaw) Hy sê die boere van dié distrik het ook reeds begin om waterbesparingstegnieke toe te pas. “Daar was reeds besprekings oor verskillende tipes besproeiingstegnieke. Ons maak verder gereeld seker dat daar geen lekkasies is nie en dat daar altyd genoeg inligting aan boere van die distrik deurgegee word wanneer daar wel ŉ waterskaarste is.” Groenewald meen die boere sal dié winterseisoen “op hul knieë” deurbring vir goeie reën. “Die boere leef in vertroue,” vertel hy. “Ons hoop en bid en bly deurlopend op ons knieë. Solank dié inisiatief verligting kan bring aan inwoners van Kaapstad, het ons ŉ waardevolle bydrae gelewer.” Die Stad Kaapstad het Maandag aangekondig Dag Zero sal volgens alle redelike bepalings na die middel van Mei aanskuif. Die stad het verder ook sedert 1 Februarie vlak 6B-waterbeperkings en -tariewe ingestel in ŉ poging om selfs meer water te bespaar. Dié tariewe is volgens ŉ verklaring gekoppel aan verbruik. Posted by Cathy Shaw on Tuesday, February 6, 2018